વડા પ્રધાન નરેન્દ્ર મોદી ગુજરાતના છે એટલે તેઓ ગુજરાત આવે તેમાં કોઇ મોટી વાત નથી. કેન્દ્રમાં તેમનાં અઢી વર્ષના શાસનમાં તેઓએ ગુજરાત આવવાનું ટાળ્યું હતું પણ થોડા મહિનાઓથી ગુજરાતના પ્રવાસોમાં સતત વધારો થયો છે અને આ પ્રવાસો પણ જાણે ગુજરાતમાં તેઓ ચૂંટણીપ્રચાર માટે જ આવતા હોય તેવી રીતે આયોજિત થઇ રહ્યા છે. ભાજપના જ એક ઉચ્ચ નેતાના જણાવ્યા પ્રમાણે મોદીના ગુજરાત પ્રવાસની પેટર્ન ગુજરાતમાં વહેલી ચૂંટણી આવી રહી હોવાના અણસાર આપી રહી છે. મોદી સૌપ્રથમ વાર ગુજરાતમાં સૌરાષ્ટ્રમાં સૌની યોજના માટે આવ્યા હતા. ત્યારબાદ દક્ષિણ ગુજરાતમાં અને પછી મધ્ય ગુજરાતમાં આવ્યા. હવે ૧૦મી ડિસેમ્બરે ઉત્તર ગુજરાતમાં આવી રહ્યા છે એટલે સમગ્ર ગુજરાતનો પ્રવાસ વડા પ્રધાન દ્વારા પૂર્ણ થશે.